**Tshwaro ya lekgetho la bathabisi le boradipapadi bao e seng baahi**

**Ke eng?**

Tefo efe kapa efe ho bathabisi le boradipapadi bao e seng baahi, bakeng sa diketsahalo tse itseng tse etsahalang Afrika Borwa, di angwa ke lekgetho le tshwarwang la 15%. Moahi (mohlala: promoutara, motshehetsi ka ditjhelete, motho ya hlophisang mosebetsi kapa ketsahalo) ya jarang boikarabelo ba ho lefa radipapadi kapa mothabisi wa matjhabeng o tlameha ho tshwara lekgetho ho tswa tefong eo mme a e fetisetse ho SARS. Moo ebang hore ha ho moahi ya teng ditabeng tseo, boitlamo ba lekgetho bo jarwa ka kotloloho ke radipapadi kapa mothabisi wa matjhabeng. 15% ya lekgetho le tshwarwang ke lekgetho la makgaolakgang mme ha ho ditshenyehelo kapa dialawense tse ding tse ka hulwang.

**Ke mang ya jarang boikarabelo ba ho lefa lekgetho?**

Moahi ya hlophisang ketsahalo le ya lefang moputso wa radipapadi kapa mothabisi eo e seng moahi o tlameha ho le lefa ho SARS. Moo eo e seng moahi a lefang moputso ho boradipapadi kapa bathabisi bao e seng baahi, boradipapadi kapa bathabisi bao e seng baahi ke bona ba ikarabellang ka kotloloho bakeng sa lekgetho.

**Ho tla etsahalang ebang ke sa ikobele?**

Moahi a ka fumanwa a le molato wa ho tlola molao mme a ka lefa kotlo kapa a leba tjhankaneng bakeng sa nako e sa feteng dilemo tse pedi ebang a hloleha:

* Ho tsebisa SARS ka ketsahalo e rerilweng;
* Ho tshwara lekgetho la boradipapadi kapa bathabisi bao e seng baahi;
* Ho lefa SARS lekgetho le tshwerweng.

Ho hloleha ho ikobela sena ho ka baka hore moahi a jare boikarabelo ba tefo ya lekgetho le tshwarwang. Moo bathabisi kapa boradipapadi bao e seng baahi ba fumanang moputso ho tswa ho eo e seng moahi mme ba ba hloleha ho tsebahatsa makgetho a bona, mothabisi kapa radipapadi ya jwalo a ka hanelwa ho kena ka Afrika Borwa nakong eo a kgutlang hape.

**Ebe sekgahla sa lekgetho le tshwarwang se ka se sebetse kae?**

Dikgahla tse tlwaelehileng tsa lekgetho di tla sebetsa hona le sekgahla sa lekgetho le tshwarwang ebang mothabisi kapa radipapadi eo e seng moahi:

* Ke mongamosebetsi wa moahi; mme
* o ne a le teng ka seqo Afrika Borwa nakong e sa feteng matsatsi a bokaofela ba183 ka nako ya dikgwedi tse 12 pele ho letsatsi leo ka lona phethahatso ya Afrika Borwa e bileng teng ka lona.

Lekgetho lena le leshwa jwang?

Ho tlameha hore ho latelwe mehato e latelang:

**Mohato wa 1 – Tsebisa**

Moahi ya jarang boikarabelo bo ka sehloohong ba ho hlophisa phethahatso ya mothabisi kapa radipapadi eo e seng moahi Afrika Borwa, o tlameha ho tlatsa foromo e bitswang [NR01 – Notification of Performance of Foreign Entertainer or Sportsperson – External Form](https://www.sars.gov.za/wp-content/uploads/Ops/Forms/NR01-Notification-of-Performance-of-Foreign-Entertainer-or-Sportsperson-External-Form.pdf). Moo e leng hore ha ho mongamosebetsi eo e seng moahi, boitlamo bona bo jarwa ka kotloloho ke boradipapadi kapa bathabisi bana. Foromo ena e tlameha ho nyehelwa ho Sehlopha sa Boeti sa Mophethahatsi matsatsing a 14 ka mora hore ho be teng tumellano pakeng tsa mothabisi kapa radipapadi.  Ditokomane tse boletsweng serapeng sa D sa foromo ya NR01 di tlameha ho tsamaya mmoho le NR01:

* Dikhopi tse saenilweng tsa ditumellano pakeng tsa bathabisi le boradipapadi le mohlophisi / promoutara eo e leng moahi
* Dikhopi tsa phasepoto
* Tshebetso ya palo ya lekgetho le tshwarwang
* Tiisetso ya lekeno lohle le fumanweng Afrika Borwa
* Tiisetso ya sekgahla sa phapanyetsano se ho fanweng ka sona ke banka ya kgwebo ya Afrika Borwa.

  Moahi o tlameha:

* Ho romela ditokomane ka imeile ho [dswart@sars.gov.za](mailto:dswart@sars.gov.za)  le cc [nres@sars.gov.za](mailto:nres@sars.gov.za).

**Mohato wa 2 – Ngodisa molefalekgetho mme o fane a kgutliso**

Mothabisi kapa radipapadi eo e seng moahi (molefalekgetho) o tla ngodisetswa lekgetho la Lekeno mme o tla fuwa le nomoro ya referense.

**Mohato wa 3 – Hlahlobo**

Lekeno le bontshitsweng tshebetsong ya palo e rometsweng le [NR01](https://www.sars.gov.za/wp-content/uploads/Ops/Forms/NR01-Notification-of-Performance-of-Foreign-Entertainer-or-Sportsperson-External-Form.pdf) le tla sebediswa ho ntsha hlahlobo ya lekgetho. Bokaalo ba matjhabeng bo tlameha ho fetolelwa Ranteng ya Afrika Borwa ho latela sekgahla sa nako eo seo banka e faneng ka sona ka letsatsi leo ka lona bokaalo bona bo ileng ba tshwarwa ka lona.

**Mohato wa 4 – Ngongoreho kapa boipiletso**

Ebang molefalekgetho a lakatsa, a ka nna a ngongorehela hlahlobo. Molefalekgetho kapa promoutara o tlameha ho tlatsa Tsebiso ya Ngongoreho (NOO) mme a e romele ka imeile ho motho ya hlahellang lengolong la hlahlobo matsatsing a 30 a hlahlobo.   Oditara o tla shebana le ngongoreho.

**Mohato wa 5 – Boikarabelo ba moahi ba ho tshwara lekgetho**

* Molefalekgetho / promoutara o tlameha ho lefa lekgetho ho SARS ka ho sebedisa nomoro ya referense ya lekgetho ya mothabisi kapa radipapadi eo e seng moahi e tla beng e hlahella hlahlobong.
* Moo moahi a tshwereng lekgetho, lekgetho leo le tlameha ho leshwa SARS nomorong ya referense ya lekgetho ya mothabisi kapa radipapadi eo e seng moahi pele ho mafelo a kgwedi e latelang kgwedi eo ka yona lekgetho lena le ileng la hulwa kapa la tshwarwa ka yona.
* Moo moahi a hlolehang ho fetisetsa tefo ya ho tshwara lekgetho:
  + Moo moahi a sa ingodisetsang PAYE (Lefa ho ya ka Moputso), SARS e tla ngodisetsa moahi PAYE mme e tle ka hlahlobo ya tlatsetso ya PAYE bakeng sa bokaalo bo lokelang ho leshwa bakeng sa kgwedi eo ka yona lekgetho le lokelang ho leshwa ka yona.
  + Ebang moahi a ingodiseditse PAYE (Lefa ho ya ka Moputso), ho tla ba le PAYE ya hlahlobo ya tlatsetso bakeng sa bokaalo bo lokelang ho leshwa bakeng sa kgwedi eo ka yona lekgetho le lokelang ho leshwa ka yona.
* Moahi o tlameha ho fana ka tsepamiso ya EMP501 ho SARS mafelong a selemo sa hlahlobo.
* Mothabisi kapa radipapadi eo e seng moahi ha a sa tla jara boikarabelo ba hlahlobo ya lekgetho la lekeno mme ka hona o tla fuwa hlahlobo ya ha ho letho (nil).

**Mohato wa 6 – Setifikeiti sa Tlhekelo ya Lekgetho le Setifikeiti sa Khrediti ya Lekgetho**

Ho ka nna ha koptjwa setifikeiti sa tlhekelo ya lekgetho ho dumella banka ya kgwebo ya eo e leng moahi ho ntsha tefiso ya phethahatso ya bathabisi kapa boradipapadi bao e seng baahi. Setifikeiti sa khrediti ya lekgetho se tla ntshuwa hang feela ha lekgetho le lefilwe ka botlalo.

**O hloka thuso?**

Ebang o hloka thuso efe kapa efe, sheba dintlha tsa rona tsa boikopanyi mona.